ДяпэкIэ лъэпкъ газетхэр щхъуэкIэплъыкIэу къыдэкIынущ
Къэбэрдей-Балъкъэрым и къэралыбзэхэмкIэ къыдэкI «Адыгэ псалъэ», «Заман», «Кабардино-Балкарская правда» къэрал газетищыр дяпэкIэ щхъуэкIэплъыкIэу дунейм къытехьэнущ.
Илъэс куэд лъандэрэ адыгэбзэкIэ, балъкъэрыбзэкIэ, урысыбзэкIэ къыдэкI газетхэм я щIэджыкIакIуэхэм гу зэрылъатащи, хужь-фIыцIафэ теплъэ зиIэ гъэпсыкIэм къытекIыу плъыфэ зэмыщхьхэмкIэ тедза къыдэкIыгъуэр щIэщыгъуи къыпщохъу, къытехуэ тхыгъэхэми нэхъ узыIэпашэу уоджэ.
«Адыгэ псалъэ» газетыр куэд лъандэрэ къызыхуэкIуэ, Зеикъуэ щыщ Лосэн Аксенэ зэхъуэкIыныгъэр зэригуапэр къыхэщу и гупсысэхэмкIэ къыддэгуэшащ: «Адыгэ газетыр ди унагъуэ къыщимыхьа, ар къыщытIэрымыхьа къэхъуауэ къысхуэщIэжыркъым. «Ленин гъуэгу» фIэщыгъэр иIэу иджырей газетыр ди адэм къыщыхуэкIуэкIэ, абы итыр сыту пIэрэ жытIэу ди фIэбэр мащIэу зэIэпытхырт, къытехуа тхыгъэхэм къанэ щымыIэу зыщыдгъэгъуазэрт. МахуэщIхэм деж щхъуэкIэплъыкIэу къыдэкI газетым тет тхыгъэхэр апхуэдизкIэ гукъинэжт икIи хьэлэмэтти, илъэс бжыгъэкIэ зепхьэ хъунут, дапщэщ къызэIупхми къыпхуэщхьэпэжыну. Газетым тезыдзэр зэрымащIэр сигу къызэреуэри жысIэну сыхуейщ. Адыгэм ди щхьэ бжыгъэм уеплъмэ, къызэрымыкIуэу мащIэщ. Газет политикэм зыгуэр хэлъхьэн зэрыхуейр, дауи, гурыIуэгъуэщ. «Адыгэ псалъэр» щхъуэкIэплъыкIэу къыдэкIыу щIидзэжащи, абы къытенэмэ, адыгэ цIыхухэм ящыщу куэд къришэлIэжыну икIи дригъэхьэхыжыну къыщIэкIынт. Газетыр ди лъэпкъ напэщ, ефIакIуэмэ, сыщыгуфIыкIыну аращ».
ШУРДЫМ Динэ.
